La bandera republicana onejarà en l'Ajuntament de Sagunt i de la Tinència d'Alcaldia per a commemorar el 14 d'Abril
29 de març 2018

![Imagen 1](/media/hy4jzl5g/54roser-maestro_cuerpo.jpg)

El Ple de l'Ajuntament de Sagunt va aprovar la proposició d'Esquerra Unida per a la celebració del 14 d'Abril, Dia de la II República. Els vots a favor de Compromís, Esquerra Unida, ADN-Morvedre, Iniciativa Porteña i del Grup de No Adscrits van servir perquè la proposició eixira avant. El PSPV-PSOE es va abstindre, i el Partit Popular i Ciudadanos van votar en contra de la proposició.

La proposta, presentada per la regidora Roser Maestro, assenyala que se celebraran actes en commemoració del 87 aniversari de la II República, i per eixe motiu la bandera republicana onejarà en l'Ajuntament de Sagunt, així com de la Tinència d'Alcaldia com a homenatge a totes les persones que van defensar la II República així com el període democràtic que es va inaugurar.

El text argumenta que la II República va promoure l'avanç en la transformació de la nostra societat, en la defensa de les llibertats individuals i col·lectives, i en la consecució de la justícia social i va suscitar l'entusiasme del poble amb un programa alternatiu a la vella Espanya monàrquica, del caciquisme, la Restauració i la dictadura. Entre els principals assoliments, el text indica que la República va obrir la porta a la participació política de les dones, que van conquistar, l'1 d'octubre de 1931, per primera vegada el dret de vot, el matrimoni civil i el dret al divorci. Esta experiència democràtica d'Espanya és el precedent clar de la llibertat i la democràcia de la qual hui gaudim.

A més, la proposició assenyala que el 14 d'Abril ha de ser una data reivindicativa per a reclamar el dret a la República i fer un homenatge a tots els alcaldes i regidors dels ajuntaments d'aquell període, així com condemnar el colp d'estat franquista contra la II República.

Amb esta proposició, l'Ajuntament de Sagunt també condemnarà l'alçament militar del 18 de juliol de 1936 contra el govern legítim de la II República espanyola i per un altre organitzarà actes commemoratius i divulgatius del 87 aniversari de la proclamació de la II República i promourà activitats encaminades a la rehabilitació política i cívica de tots aquells ciutadans i ciutadanes que van ser víctimes de la repressió franquista ja fora durant l'alçament militar, o durant la postguerra.

  

*   [](http://www.facebook.com/sharer.php?u=https://aytosagunto.es/va/actualitat/la-bandera-republicana-onejara-en-l-ajuntament-de-sagunt-i-de-la-tinencia-d-alcaldia-per-a-commemorar-el-14-d-abril/ "Facebook")
*   [](http://twitter.com/share?url=https://aytosagunto.es/va/actualitat/la-bandera-republicana-onejara-en-l-ajuntament-de-sagunt-i-de-la-tinencia-d-alcaldia-per-a-commemorar-el-14-d-abril/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-bandera-republicana-onejara-en-l-ajuntament-de-sagunt-i-de-la-tinencia-d-alcaldia-per-a-commemorar-el-14-d-abril/ "Linked In")
*   [](mailto:?body=https://aytosagunto.es/va/actualitat/la-bandera-republicana-onejara-en-l-ajuntament-de-sagunt-i-de-la-tinencia-d-alcaldia-per-a-commemorar-el-14-d-abril/)